Wanita Palestin tular buat kecoh akan dihantar pulang
Kuala Lumpur: Dua wanita warga Palestin yang videonya tular membuat kecoh dan merosakkan harta benda awam di Wisma Transit Kuala Lumpur akan dihantar pulang ke Gaza dalam masa terdekat.Kedua-dua mereka adalah sebahagian daripada 127 orang awam Palestin yang cedera dan tiba di Malaysia pada 16 Ogos lalu untuk menerima rawatan perubatan di sini berikutan serangan Israel ke atas Gaza tahun lalu.Klip video tular itu, menunjukkan wanita terbabit hilang kawalan di Wisma Transit itu yang menempatkan rakyat Palestin yang cedera dan keluarga mereka sepanjang tempoh rawatan perubatan.Malah dalam salah satu klip video itu menunjukkan seorang wanita memecahkan pasu dan menendang meja.Difahamkan mereka tidak berpuas hati kerana tidak dibenarkan tinggal di luar Wisma Transit.Sementara itu, Duta Palestin ke Malaysia, Walid Abu Ali, memberitahu New Straits Times bahawa wanita dalam video itu akan dihantar pulang ke Gaza.Beliau berkata, perkara itu diputuskan selepas pertemuannya dengan Kementerian Pertahanan dan wakil Ops Ihsan hari ini untuk membincangkan insiden itu."Kami bersetuju bahawa ini adalah insiden terpencil. Ia tidak mewakili rakyat Palestin."Ia memalukan dan tidak sepatutnya berlaku," katanya.Walid juga mengeluarkan amaran kepada rakyat Palestin di Malaysia untuk menjaga kelakuan mereka."Bagi mereka di sini, jika mereka tidak gembira, mereka boleh kembali ke tempat asal. Menghantar wanita ini pulang harus menjadi pengajaran kepada yang lain," katanya.Beliau berkata, kerajaan Palestin menghargai bantuan yang diberikan kepada mereka oleh Malaysia dan rakyatnya."Rakyat Palestin yang cedera dan saudara-mara mereka di sini harus menghargai apa yang kerajaan Malaysia lakukan untuk membantu mereka. Semasa berada di sini, mereka mesti menghormati undang-undang negara tuan rumah."Mereka juga harus menghargai peluang yang diberikan ini, berbanding ribuan orang yang masih menderita di Gaza. Mereka yang pulang ke negara asal tidak akan mempunyai bantuan sedemikian," katanya.Walid mengutuk insiden itu dan memohon maaf bagi pihak masyarakat Palestin.Beliau juga meminta rakyat Malaysia memahami perjuangan emosi dan tekanan yang dialami rakyat Palestin."Kami meminta rakyat Malaysia memahami bahawa mereka ini sudah melalui perjuangan yang tidak pernah berlaku sebelum ini, baik dari segi emosi mahupun fizikal akibat tindakan pembunuhan beramai-ramai  oleh Israel."Saya tidak akan membenarkan sesiapa menjejaskan hubungan dua hala yang baik antara Malaysia dan Palestin. Kami akan sentiasa menghargai apa sahaja usaha yang dilakukan Malaysia untuk rakyat Palestin," katanya.Pada 4 Ogos lalu, Perdana Menteri Datuk Seri Anwar Ibrahim, pada Perhimpunan Solidariti Palestin di Bukit Jalil, mengumumkan bahawa Malaysia merancang untuk menerima orang awam Palestin yang cedera bagi membolehkan mereka menerima rawatan di Malaysia.Pada 16 Ogos, dua pesawat Airbus A-400M Tentera Udara Diraja Malaysia (TUDM) menerbangkan 127 orang awam Palestin yang cedera dari Mesir ke Pangkalan Udara Subang TUDM.